יהונתן שטיינברג

יהונתן (יוני) אהרן שטינברג (1980 – 7 באוקטובר 2023) היה קצין בצה"ל בדרגת אלוף-משנה, ששימש כמפקד חטיבת הנח"ל. בעברו גם שימש מפקד המרכז לאימונים טקטיים במל"י, מפקד חטיבת בנימין, קצין אג"ם של עוצבת הפלדה ומפקד גדוד 931. נהרג בקרב בהתקלות מול מחבלים פלסטינים במהלך קרב כרם שלום במתקפת הפתע על ישראל.

ביוגרפיה 
שטינברג למד בישיבה התיכונית חורב ובישיבת מעלה אליהו בתל אביב. התגייס לצה"ל באוגוסט 2000, ושובץ בגדוד 931 בחטיבת הנח"ל. לאחר מסלול הכשרה שירת כלוחם בגדוד. עבר קורס מ"כים חי"ר וקורס קציני חי"ר. בסיום הקורס שב לגדוד 931, מונה למפקד מחלקה, והשתתף בלחימה נגד הטרור הפלסטיני באינתיפאדה השנייה. בהמשך היה מפקד פלוגה בגדוד 931. לאחר מכן שירת כסגן מפקד גדוד 931 בין השנים 2011–2012. בהמשך שימש כקצין אג"ם של חטיבת הנח"ל בין השנים 2012–2013. לאחר מכן מונה לראש לשכת מפקד זרוע היבשה, גיא צור, ושירת בתפקיד בין השנים 2013–2015.

בשנת 2015 הועלה לדרגת סא"ל ומונה למפקד גדוד 931. הוא שימש בתפקיד עד שנת 2017. לאחר מכן מונה לקצין אג"ם של עוצבת הפלדה בין השנים 2017–2019. ב-29 באוגוסט 2019 הועלה לדרגת אל"ם ומונה למפקד חטיבת בנימין, בתפקיד זה שירת עד 18 באוגוסט 2021. לאחר מכן היה חניך ב במחזור מ"ט (2021–2022). בשנת 2022 מונה למפקד המרכז לאימונים טקטיים במל"י, תפקיד בו שימש עד שנת 2023. ב-28 במאי 2023 מונה למפקד חטיבת הנח"ל.

ב-7 באוקטובר 2023 נתקל שטיינברג בחוליית מחבלים של ארגון הטרור חמאס ונהרג בקרב כרם שלום, כשהוביל את לוחמי סיירת הנח"ל, במהלך חילופי אש עם מחבלים שחדרו מרצועת עזה.

חיים אישיים 
שטינברג התגורר בשומריה, היה נשוי ואב לשישה. בעל תואר ראשון בחינוך ממכללת ירושלים ותואר שני במדעי המדינה. גיסו הוא אל"ם אפרים אבני.

גלריה 
אל"ם יהונתן שטינברג בטקס מינויו למח"ט בנימין, אוגוסט 2019

קישורים חיצוניים

הערות שוליים 

מפקדי גדודים בחטיבת הנח"ל
מפקדי חטיבת בנימין
מפקדי המרכז לאימונים טקטיים
מפקדי חטיבת הנח"ל
אלופי-משנה בצה"ל
בוגרי המכללה לביטחון לאומי
בוגרי מכללה ירושלים
בוגרי ישיבת חורב-ירושלים
בוגרי ישיבות ציוניות
שומריה: אישים
חללי צה"ל במלחמת חרבות ברזל
ישראלים שנולדו ב-1980
ישראלים שנפטרו ב-2023
אישים הקבורים בבית הקברות הצבאי בהר הרצל